Document ID: 32008R0788

REGOLAMENT TAL-KUNSILL (KE) Nru 788/2008
tal-24 ta’ Lulju 2008
li jemenda l-listi tal-proċedimenti ta' falliment u tal-proċedimenti ta' stralċ fl-Annessi A u B għar-Regolament (KE) Nru 1346/2000 dwar proċedimenti ta' falliment u li jikkodifika l-Annessi A, B u C għal dak ir-Regolament
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 1346/2000 tad-29 ta’ Mejju 2000 dwar proċedimenti ta' falliment (1), u b'mod partikolari l-Artikolu 45 tiegħu,
Wara li kkunsidra l-proposta tal-Kummissjoni,
Billi:
(1)
L-Annessi A, B u C għar-Regolament (KE) Nru 1346/2000 jelenkaw l-ismijiet mogħtija fil-leġislazzjoni nazzjonali ta' l-Istati Membri lill-proċedimenti u lill-istralċjarji li għalihom japplika dak ir-Regolament. L-Anness A jelenka l-proċedimenti ta' falliment msemmijin fl-Artikolu 2(a) ta' dak ir-Regolament. L-Anness B jelenka l-listi tal-proċedimenti ta' stralċ imsemmijin fl-Artikolu 2(c) ta' dak ir-Regolament u l-Anness C jelenka l-istralċjarji msemmijin fl-Artikolu 2(b) ta' dak ir-Regolament.
(2)
Fit-13 ta’ Diċembru 2007 r-Repubblika tal-Latvja nnotifikat lill-Kummissjoni, skond l-Artikolu 45 tar-Regolament (KE) Nru 1346/2000, dwar l-emendi għal-listi li hemm elenkati fl-Annessi A u B għal dak ir-Regolament.
(3)
Bħala konsegwenza ta' l-emendi għall-Annessi A u B għar-Regolament (KE) Nru 1346/2000, b'segwitu għan-notifika mil-Latvja msemmija hawn fuq, l-Annessi A, B u C għal dak ir-Regolament għandhom jiġu kodifikati sabiex tiġi provduta ċertezza legali lill-partijiet kollha involuti fil-proċedimenti ta' falliment koperti minn dak ir-Regolament.
(4)
Ir-Renju Unit u l-Irlanda huma marbutin bir-Regolament (KE) Nru 1346/2000, u, bis-saħħa ta' l-Artikolu 45 ta' dak ir-Regolament, huma għalhekk qed jieħdu sehem fl-adozzjoni u l-applikazzjoni ta' dan ir-Regolament.
(5)
Skond l-Artikoli 1 u 2 tal-Protokoll dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, id-Danimarka ma tieħux sehem fl-adozzjoni ta' dan ir-Regolament, u mhijiex marbuta bih u lanqas ma hi soġġetta għall-applikazzjoni tiegħu.
(6)
L-Annessi A u B għar-Regolament (KE) Nru 1346/2000 għandhom għalhekk jiġu emendati u l-Annessi A, B u C għandhom jiġu kodifikati kif meħtieġ,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1346/2000 huwa b'dan emendat kif ġej:
(1)
Fl-Anness A, l-ismijiet għar-Repubblika tal-Latvja għandhom jinbidlu b'li ġej:
“LATVIJA
-
Tiesiskās aizsardzības process
-
Sanācija juridiskās personas maksātnespējas procesā
-
Izlīgums juridiskās personas maksātnespējas procesā
-
Izlīgums fiziskās personas maksātnespējas procesā
-
Bankrota procedūra juridiskās personas maksātnespējas procesā
-
Bankrota procedūra fiziskās personas maksātnespējas procesā”.
(2)
Fl-Anness B, l-ismijiet għar-Repubblika tal-Latvja għandhom jinbidlu b'li ġej:
“LATVIJA
-
Bankrota procedūra juridiskās personas maksātnespējas procesā
-
Bankrota procedūra fiziskās personas maksātnespējas procesā”.
Artikolu 2
L-Annessi A u B ta' dan ir-Regolament kif emendati skond l-Artikolu 1 ta' dan ir-Regolament u l-Anness C għar-Regolament (KE) Nru 1346/2000 huma b'dan kodifikati u sostitwiti bit-test imniżżel fl-Annessi I, II u III għal dan ir-Regolament.
Artikolu 3
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 24 ta’ Lulju 2008.

Labels: 12
11
4
18